## Emergències coordina amb els municipis més danyats per la riuada un pla de suport preventiu davant preemergències per avisos de nivell taronja o roig per risc de pluges

*** La Generalitat treballa amb els ajuntaments en la delimitació de les zones especialment sensibles davant episodis de fortes precipitacions**

La Conselleria d’Emergències i Interior activarà un pla de suport preventiu en els municipis més danyats per la riuada del 29 d’octubre de 2024 davant situacions de preemergència per avisos de nivell taronja o roig per risc de pluges.

Per a fer-ho, s’ha sol·licitat als ajuntaments informació de les zones que consideren més sensibles i de més risc davant inundacions, principalment per l’estat actual del clavegueram i de llits i barrancs.

Amb esta informació s’ultimarà el pla en una pròxima reunió en la qual s’implicarà tots els servicis i organismes que puguen col·laborar en este pla amb el qual es pretén prestar més atenció no solament a la vigilància i actuació ràpida en estes zones, sinó també donar suport d’informació a la població.

Així ho ha explicat el conseller d’Emergències i Interior, Juan Carlos Valderrama, després de la reunió telemàtica celebrada en el Centre de Coordinació d’Emergències de la Generalitat, i a la qual s’ha convocat els representants municipals dels 32 municipis que van vore més danyades les seues infraestructures per la dana i que més temps van estar en la situació 2 de l’emergència.

Segons ha indicat el titular d’Emergències, s’ha recordat també que els municipis tenen a la seua disposició la guia de recomanacions per a la presa de decisions preventiva davant fenòmens meteorològics adversos.

Al respecte, ha agregat Valderrama, es tracta que “els municipis tinguen el suport necessari a l’hora de prendre decisions en la fase de seguiment de la preemergència quan ens trobem davant d’una alerta de nivell taronja i roig”.

Els municipis als quals van dirigides estes mesures són Alaquàs, Albal, Aldaia, Alfafar, Alfarb, Algemesí, Alginet, Alzira, Benetússer, Beniparrell, Bugarra, Buñol, Catarroja, Cheste, Chiva, Gestalgar, Godelleta, l’Alcúdia, Llocnou de la Corona, Llombai, Massanassa, Montroi, Paiporta, Pedralba, Picanya, Real, Riba-roja de Túria, Sedaví, Sot de Chera, Torrent, Utiel i Xirivella.

Esta reunió ha tingut lloc després que en el matí de hui haja tingut lloc la tercera jornada informativa d’àmbit local sobre el Pla especial davant el risc d’inundacions organitzades per la Conselleria d’Emergències i Interior per als municipis de les tres províncies.

Fecha: 16/09/2025